Uusi blogi uudessa osoitteessa!\nOtsikkokin sen kertoo: olen siirtynyt bloggaamaan uuteen osoitteeseen. Viimeisimmän postauksen jälkeen pohdin kovasti erilaisia vaihtoehtoja, mutta yksi oli ylitse muiden - mua pyydettiin nimittäin bloggaamaan Nouwille. Nouw on tämän hetken suurin pohjoismainen blogiportaali, joka on vasta hiljan laajentanut sivustonsa tänne meille Suomeen. Näin tarjouksessa valtavasti potentiaalia, enkä voinut kieltäytyä. Tällä kertaa on kuitenkin aika karistella tämän Bloggerin blogini pölyt matkasta - vanha blogini ei siis siirry muutossa Nouwille, vaan aloitan uudessa osoitteessa kokonaan uuden blogin. Toivottavasti siis seuraatte kaikki mua tuonne uuteen blogiini, joka löytyy tästä eteenpäin osoitteesta\nUutta blogiani pystyy seuraamaan tämän vanhan blogini tavoin samojen Facebook- ja Bloglovin-sivujen kautta. Bloglovinin kanssa on vielä vähän säätämistä, mutta uskon, että saan senkin pian ajan tasalle uuden blogini suhteen. Varsinaisia muutoksia sun tarvitsee siis tehdä vain, mikäli olet seurannut blogiani Bloggerin kautta - siinä tapauksessa uutta blogia kannattaa siirtyä seuraamaan Facebookin, Bloglovinin tai Nouwin kautta. Ilmoitan uusista postauksista myös edelleen tuttuun tapaan instagramissani @juuliasallinen.\nSitten olisi kai enää vain aika sanoa heipat Bloggerille. Tämä on ollut mainio blogikoti mulle lähes seitsemän vuoden ajan, mutta välillä on tehtävä tuntuvia muutoksia päästäkseen kunnolla eteenpäin - ja olen muuten todella innoissani tulevista kuvioista. Nähdään siis Nouwin puolella, tulkaahan moikkaamaan mua sinne! Iloa ja valoa päiviinne!\nKohti omanlaisempaa somesisältöä\nAloitin vajaa kuukausi sitten oman alan työharjoittelun, jossa olen viihtynyt ihan äärettömän hyvin. En oikeastaan edes tiennyt, että palkkatyöstä ja työelämästä voi innostua tällä tavalla - mutta näköjään se on täysin mahdollista. Olen ollut tämän kuukauden ajan todella väsynyt, mutta samalla ehkä onnellisempi kuin ikinä siitä, missä ja millaisessa tilanteessa olen tällä hetkellä. Uudenlainen arki ja asioista innostuminen ovat saaneet mut tarkastelemaan oikeastaan koko elämääni ihan uusin silmin. Kaikki on muuten mallillaan, mutta pakko myöntää: tämä bloggaaminen ei ole enää mulle niin rakas harrastus kuin mitä se joskus oli.\nKun näitä somehommia on tehnyt vuosia, on kai sanomattakin selvää, että välillä kaikki alkaa tökkiä. Toisinaan on tökkinyt vähän vähemmän, toisinaan taas enemmän. Mutta siinä vaiheessa, kun mikään ei ole maistunut kuukausiin (okei, kai lähemmäs vuoteen?), on varmasti aika tarkastella lähemmin omaa tekemistään - tai tekemättömyyttään. Viime vuosi oli blogini osalta aika pitkälti vain sellaista tekohengittelyä. Mulla on ollut jo pitkään sellainen olo, ettei tämä blogi palvele enää tällaisenaan mun intressejä tai halua tuottaa laadukasta sisältöä.\nOlen selaillut viime aikoina useita erilaisia blogeja, ja ihaillut työtä, jota bloggaajat jaksavat tehdä viikkoittain sisältönsä eteen. Olen nähnyt toinen toistaan huikeampia kuvia brunsseista, kotikokkailuista, arkisista kahvihetkistä, sisustusideoista ja ulkomaanmatkoista. Ja niin paljon kuin muiden työtä arvostankin, on mielessäni ollut päällimmäisenä silti vain yksi asia: olen tainnut kasvaa ulos tällaisesta sisällöstä. Muistan vielä aika tuoreesti sen Juulian, joka oli innokas kaiken vastaavan sisällön tuottamisessa. Pidin tuollaista listausta jopa jonkinlaisena kriteerinä hyvälle blogille. Jossain vaiheessa päätin keskittyä yhä enemmän tyyliasioihin ja asukuviin, mutta monipuolisuus kummitteli silti edelleen ajoittain mielessäni. Ja nyt, vaikka ikää on tullut jo mittariin, ovat tyyliasiat edelleen kiinnostukseni keskiössä. Nyt mun on vain mietittävä, millaista sisältöä haluan tuottaa jatkossa - ja ehkä tarkemmin, millaisilla kanavilla.\nTiedostan, että suurin syy näihin ongelmiini on tämä bloggerin alusta. Olen blogannut alusta lähtien yli kuuden vuoden ajan vain bloggerin sivustolla. Sivusto ei ollut alun alkaenkaan kovin moderni, eikä se myöskään ole kehittynyt muun sosiaalisen median mukana näiden vuosien aikana. Pieni apu löytyi viime vuonna tästä ostamastani ulkoasusta, mutta tällä hetkellä tuntuu, ettei tämäkään palvele enää mua haluamallani tavalla. Ja olen myös jo totaalisen kyllästynyt tähän, kaipaan vaihtelua. Tokihan voisin vaihtaa sivuni ulkonäköä ostamalla taas uuden ulkoasun, mutta sehän olisi jälleen vain ikään kuin kehno facelift valmiiksi toimimattomalle kokonaisuudelle. Somesisältöni perustuu pitkälti visuaalisuuteen, mutta miten visuaalisen sisällön luominen onnistuu, jos alusta on itsessään huono, rajoittunut ja jälkeenjäänyt?\nOlen roikkunut täällä bloggerissa vuosia, koska en ole halunnut luopua siitä kaikesta, mitä olen jo tehnyt. Nyt olen kuitenkin tullut siihen tulokseen, että on aika tehdä jonkinlaisia rajumpia muutoksia tähän kaikkeen. Eihän mikään koskaan muutu, ellei itse ole valmis ottamaan ensimmäistä askelta. Sisällöntuottaminen näissä nykyisissä puitteissani ei ole vienyt mua enää aikoihin eteenpäin - päin vastoin, nämä puitteet ovat vain syöneet innostustani ja inspiraatiotani. Siksipä nyt onkin aika tehdä jotain uudenlaista. En vielä tarkalleen tiedä mitä, mutta älkää huoliko - kerron teille varmasti heti, kun tiedän tarkemmin! Ps. Mun trackpantsit saivat tällä kertaa vähän erilaisemman paitayhdistelmän kaverikseen, mitä pidätte lookista?\nOnko teillä tapana käydä säännöllisesti kosmetologilla? Mun on myönnettävä, että kosmetologikäyntini on laskettavissa ihan yhden käden sormilla. Jos tarkkoja ollaan, niin melkeinpä yhdellä sormella. Siksi olinkin innoissani, kun jyväskyläläinen kosmetologi Senja Soukka laittoi mulle viestiä yhteistyöstä. Kerrankin sain hyvän syyn lähteä nauttimaan kasvohoidosta!\nOlen kyllä tiedostanut, että ajoittainen kosmetologilla piipahtaminen olisi oikein hyvä juttu. Säännölliset kosmetogikäynnit eivät kuitenkaan ole juurtuneet tapoihini, sillä olen muutenkin hiukan laiska ihonhoitorutiinieni suhteen. Mulla on ollut aina aika siisti iho; olen säästynyt suuremmilta iho-ongelmilta ja epäpuhtauksilta. Ehkäpä juuri tästä syystä olenkin ollut vähän laiska hoitamaan ihoani - en ole kokenut, että ihoni tarvitsisi sen kummempia toimenpiteitä pysyäkseen hyvässä kunnossa. Keskeisimmät ihonhoitorutiinini ovat liittyneet suureksi osaksi ruokavalioon. Olen pyrkinyt esimerkiksi juomaan runsaasti vettä ja nauttimaan hyviä rasvoja osana ruokavaliotani. Näiden lisäksi tärkein sääntöni (ja samalla se, josta en ole juuri koskaan luistanut) on ollut, etten mene ikinä nukkumaan pesemättä meikkejä pois.\nTuo edellä mainitsemani laiskuus on näkynyt ehkä eniten siinä, etten ole koskaan ollut kovin aktiivinen käyttämään ja testaamaan erilaisia ja eri tarkoituksiin sopivia ihonhoitotuotteita. Tuntuu, että on suorastaan trendikästä käyttää kasvoilla kymmeniä erilaisia tuotteita ja tuhlata suuria summia kaikenlaisiin aineisiin. Olen halunnut uskoa siihen, että vähemmälläkin pärjää. Päivittäisen meikinpuhdistuksen lisäksi rutiininani onkin ollut lähinnä päivä- ja yövoiteen sekä kosteuttavan seerumin käyttö. Aamuisin olen yleensä vain huuhdellut kasvoni vedellä. Keskustelimme Senjan kanssa käyntini aluksi näistä rutiineistani, ja kävi ilmi, etteivät tapani olleetkaan mitenkään hirvittävän huonot tai puutteelliset. Senja suositteli kuitenkin lisäämään päivittäisiin toimenpiteisiini kasvoveden käyttämisen. Iholle nousee yön aikana rasvaa, joka ei lähde pelkällä vesipesulla pois, joten kasvovesi toimii aamuisin kuulemma vettä parempana puhdistuskeinona. Iltaisin meikinpesun yhteydessä käytettynä kasvovesi puolestaan viimeistelee puhdistuksen. Nämä perustelut kumosivat aiemmat ajatukseni kasvoveden turhuudesta, ja käynnin päätteeksi löysinkin itseni kasvovesiostoksilta.\nSenja teki kasvoilleni timanttihionnan, mikä oli mulle täysin uusi juttu. Olin lukenut joskus keskusteluja kyseisestä käsittelystä, ja mulle oli jäänyt sellainen mielikuva, että timanttihionta olisi todella raju toimenpide. Siksi epäröin hiukan, sopiiko se kuivalle ja hiukan herkälle iholleni. Senja sai mut kuitenkin vakuutettua hionnan hellävaraisuudesta ja sopivuudesta, ja päätin luottaa ammattilaisen mielipiteeseen. Kokemuksena hionta oli todella miellyttävä - ei yhtään niin raju kuin luulin, eikä varsinkaan sen mielikuvan mukainen, minkä toimenpiteen nimi saattaa ehkä herkästi muodostaa. Timanttihionnassa kasvojen iholta poistetaan kuollutta ihosolukkoa alipaineimua hyödyntävällä laitteella. Toimenpide siis uudistaa ja kirkastaa ihoa poistamalla esimerkiksi epäpuhtauksia ja tukkeumia tehokkaasti. Timanttihionta auttaa niin pintaryppyihin, aknearpiin kuin laajentuneisiin ihohuokosiinkin.\nTimanttihionnan jälkeen Senja värjäsi kulmani ja ripseni. Lisäksi sain kasvoilleni kosteuttavan naamion, ja Senja teki mulle myös ihan superihanan kasvojen ja pään hieronnan. Olen aina rakastanut päähierontoja, joita esimerkiksi kampaamoissa tehdään - en kuitenkaan tiennyt, että kaulan ja kasvojen hieronta voi olla vielä rentouttavampaa! Käynnin päätteeksi vilkaisin kasvojani peilistä, ja huomasin heti ihoni kirkastuneen ja aiempaa tasaisemman ilmeen. Timanttihionta todellakin sai heti näkyvän muutoksen aikaan iholleni. Tämä huomattava ero näkyy myös hyvin ennen ja jälkeen -kuvissa yläpuolella. Sanoinkin Senjalle, että kasvoiltani taisi lähteä heti viisi vuotta pois. Huomasin myös, että hoidon jälkeisinä päivinä kaikki tuotteet imeytyivät ihoon entistä paremmin. Timanttihionnassa on käytävä kyllä toistekin!\nSenja on toiminut aiemmin kosmetologina kampaamon yhteydessä Vaajakoskella, ja siirtynyt nyt hiljattain omiin tiloihin Kuokkalan keskustaan. Kauneushoitola sijaitsee osoitteessa Polttolinja 17, hyvien kulkuyhteyksien päässä. Senjalta löytyy varmasti jokaiselle jotakin, sillä hänen tarjontaansa kuuluvat kasvohoitojen lisäksi hieronnat, sokeroinnit, kestovärjäykset, meikkaukset ja kynsihoidot. Lisätietoja löydät Senjan sivustolta. Jos sulla on kosmetologi hakusessa, suosittelen soittamaan Senjalle!


Suomalainen metsänomistaja 2020\nKarppinen, Heimo; Hänninen, Harri; Horne, Paula (2020)\nTutkimusraportti tarjoaa ajantasaisen lähikuvan Suomen metsänomistajakunnasta. Raportissa kuvaillaan metsänomistajien ja tilojen taustapiirteitä, metsänomistuksen tavoitteita sekä puunmyyntejä. Muutoksia kuvataan vertaamalla nykytilannetta vuosien 1999 ja 2009 tietoihin. Valtakunnallisen tulosten lisäksi alueittaisia tuloksia on esitetty liitteessä 2. Tutkimusaineisto kerättiin keväällä 2019 pääosin posti- ja verkkokyselyllä ja sitä täydennettiin Suomen metsäkeskuksen ja Digi- ja viestintäviraston tietojärjestelmistä saaduilla tiedolla. Kyselyyn vastasi 42,4 prosenttia kyselyn saaneista.\nPäätoimisten maatalouden harjoittajien osuus on selvästi laskenut ja tilalla asuminen vähentynyt. Joka kymmenes metsänomistaja on enää päätoiminen maatalousyrittäjä, ja vain runsas kolmasosa asuu vakinaisesti tilallaan. Viime vuosikymmenellä palkansaajien osuus on kasvanut selvästi. Kaupungistumiskehitys on kuitenkin ollut odotettua hitaampaa. Kuolinpesien osuus metsätiloista on kuluneen kymmenen vuoden aikana vähentynyt; enää joka kymmenes tila on kuolinpesän hallinnassa. Metsänomistajat ovat selvästi muuta väestöä vanhempia, keski-ikä on 62 vuotta. Ikäjakaumaa ja eläkeläisten osuuden kehitystä tarkasteltaessa voidaan kuitenkin päätellä, että metsänomistajien ikääntymiskehitys olisi taittumassa lähitulevaisuudessa. Naisten osuus metsänomistajista on 41 prosenttia, kun mukaan on luettu metsänomistus yksin, yhdessä puolison kanssa, yhtymän jäsenenä tai kuolinpesän jäsenenä. Metsänomistajat ovat entistä koulutetumpia. Koulutustason nousu on ollut erityisen nopeaa kuluneen kymmenen vuoden aikana. Kehityksen myötä myös metsänomistajakotitalouksien tulotaso on kohonnut ja se on tällä hetkellä korkeampi kuin kotitalouksilla keskimäärin. Metsänomistajien tavoitteet ovat muuttuneet yllättävään suuntaan 2000-luvulla: aineettomat tavoitteet eivät näyttäisi vahvistuneen. Sekä monitavoitteisten että virkistyskäyttäjien osuudet metsänomistajista ovat vähentyneet ja turvaa ja tuloja korostavien osuus noussut selvästi. Metsässä tekevien ja epätietoisten osuudet ovat pysyneet lähes ennallaan. Puunhankinta-alueittaiset erot metsänomistajakunnan ja metsätilojen rakenteessa olivat vähäisiä.\nYllä mainitut kehityssuunnat metsänomistajakunnan rakenteessa ja tavoitejakaumassa eivät näyttäisi heikentävän puun tarjontaa yksityismetsistä. Puumarkkinoilla on tapahtunut kuitenkin selkeä muutos: markkinoilla on yhä harvempi joukko metsänomistajia, mutta puukaupan koko on selvästi aiempaa suurempi. Tämä viittaa myös leimikkokoon kasvuun, mikä nostaa puunkorjuun tehokkuutta.


Näin suomalaiset remontoivat koronakevään aikana, paljastaa K-Raudan data – Ostetulla laudalla voisi rakentaa polun Yhdysvaltoihin asti | Paikalliset | Uusimaa\nPaikalliset 25.6.2020 8:00\nKuvituskuva. Armi Salonen/Arkisto\nKoronakevään rajoitukset synnyttivät Suomessa remontti- ja piharakentamisen buumin, kertoo K-Rauta kuluttaja-asiakkaidensa ostodatan pohjalta.\nKevään aikana suomalaiset rakentelivat erityisesti terasseja. Kuluttajat hullaantuivat terassien tekemiseen niin, että K-Raudoista ostetulla terassilaudalla voisi rakentaa polun Suomesta aina Yhdysvaltoihin asti.\n– Kotimaista terassilautaa myytiin kevään aikana ennätysmääriä. Terasseista halutaan isoja, sillä pihalle siirtyy yhä enemmän kodin toimintoja. Pihakeittiöiden ja grillien myynti on edelleen jatkanut kasvuaan. Kevään aikana myös pihalla viihtyminen ja arjesta nauttiminen on korostunut, sanoo K-Raudan ketjujohtaja Olli Pere tiedotteessa.\nMyös K-Raudan remonttineuvontaan tulleista kysymyksistä ylivoimainen enemmistö on koskenut terassia – joko sen rakentamista tai pintakäsittelyä. Myös ulkomaalauksesta on kysytty paljon ja täysin uutena teemana ovat nousseet esiin erilaiset piharakennukset, kuten vierasmajat.\n– Nyt kun terassit ovat Suomessa kevään jäljiltä kunnossa, niin voi olla että seuraavaksi vuorossa ovat piharakennusten suunnittelu ja rakentaminen. Kenties pienet piharakennukset ovat seuraava hitti suomalaisten pihoille, ennakoi Pere tiedotteessa.\nPihoja paranneltiin kevään aikana myös muuten kuin terassin osalta.\nHittituotteiksi nousivat ulkoporeammeet ja paljut, joiden myynti kasvoi K-Raudoissa jopa 150 prosenttia.\nMultaa, pihakiviä, kuorikatteita ja kukkaruukkuja puolestaan on myyty melkein tuplamäärä edelliseen kevääseen verrattuna, samoin marjapensaita ja hedelmäpensaita. Myös yrttien menekki on ollut kovaa.\n– Oma piha on varmasti tarjonnut kevään aikana ajanvietettä ja paikan puuhastella turvallisesti. Pihalla halutaan myös viihtyä: kasvien menekki kasvoi kun pihoja ja parvekkeita on sisustettu viihtyisiksi. Hyötykasvien kiivas kysyntä on yllättänyt, arvioi Olli Pere tiedotteessa.\nMyös verkkokauppa kasvoi selvästi. Hittituotteeksi nousivat puutavaran lisäksi erilaiset mökeille sopivat käymälät.\nOstodata on peräisin K-Raudan 132 myymälän ja verkkokaupan huhti-toukokuun myyntitilastoista. K-Rauta on Suomen suurin rautakauppaketju.


USA ja Etelä-Korea aloittivat sotaharjoituksen Pohjois-Korean ohjuskokeen jälkeen - Savon Sanomat\nUlkomaat 29.04.2017 20:36\nUSA ja Etelä-Korea aloittivat sotaharjoituksen Pohjois-Korean ohjuskokeen jälkeen\nPohjois-Korean armeijaa. Kuva: Lehtikuva\nYhdysvallat ja Etelä-Korea aloittivat yhteiset sotaharjoitukset lauantaina Pohjois-Korean laukaistua alueella ballistisen ohjuksen. Harjoitukseen osallistuu yhdysvaltalainen lentotukialus ja Etelä-Korean merivoimat.\nYhdysvaltain asevoimien mukaan varhain lauantaina paikallista aikaa laukaistu ohjus ei poistunut Pohjois-Korean alueelta. Ohjuksen lentoradasta ei kerrottu tarkempaa tietoa.\nEtelä-Korean puolustusministeriö kertoo, että ohjuskoe epäonnistui. Japanin hallituksen arvion mukaan ohjus lensi noin 50 kilometriä ennen tuhoutumistaan.\nOhjus laukaistiin lähellä Pukchangin sotilaslentokenttää Etelä-Pyonganin maakunnassa, kertoo Yhdysvaltain asevoimien sotatoimialueen päämajan tiedottaja.\nPohjois-Korea ei ole kommentoinut ohjuskoetta.\nHarjoitus jatkuu ensi viikolle asti\nYhdysvaltain puolustusministeriön edustaja kertoi uutistoimisto AFP:lle maiden aloittaneen yhteiset sotaharjoitukset, kun lentotukialus oli saapunut alueelle. Sotaharjoitusten tarkoitus on varmistaa liittolaisten kyky jäljittää ja havainnoida vihollisen ballistisia ohjuksia, puolustusministeriön edustaja sanoi.\nEteläkorealaisen Yonhap-uutistoimiston mukaan harjoitukset päättyvät ensi viikon aikana.\nPohjois-Korea testasi ohjusta vain tunteja sen jälkeen, kun Yhdysvallat vaati laajaa yhteisrintamaa, joka painostaisi Pohjois-Koreaa luopumaan ohjus- ja ydinohjelmastaan. YK:n turvallisuusneuvostolle puhunut ulkoministeri Rex Tillerson kehotti jälleen etenkin Kiinaa käyttämään vaikutusvaltaansa Pohjois-Koreaan.\nYhdysvaltain presidentti Donald Trump reagoi Pohjois-Korean ohjuskokeeseen kirjoittamalla Twitterissä, että Pohjois-Korean tekemä ohjuskoe on epäkunnioittava sen liittolaista Kiinaa kohtaan.\nJapanin hallituksen edustaja Yoshihide Suga sanoi lehdistötilaisuudessa, että Japani ei aio hyväksyä Pohjois-Korean toistuvia provokaatioita.


Lisätietoa laskuportaalista [Tampereen kaupunki - Tampereen kaupunki - Yhteystiedot ja asiointi - Laskutus ja maksaminen]\nTampereen kaupungilla on käytössä Liaison Technologies Oy:n toimittama laskuportaali. Laskuportaali toimii internetin kautta ja mahdollistaa laskun muodostamisen liitteineen ja sen lähettämisen Tampereen kaupungille sähköisesti, mikäli toimittaja ei ole ottanut verkkolaskutusta käyttöön muulla tavoin.\nPortaalin käyttö on toimittajille maksutonta. Laskuportaaliin rekisteröitymiset aktivoidaan Liaisonin toimesta. Tampereen kaupunki vahvistaa Tampereen kaupungin asiakasyhteydet portaalissa.\nLaskuportaalin käyttö tapahtuu alla olevan linkin kautta.\npdfKirjautumisohje laskuportaaliin (pdf)\nUlkoinen linkkiVideo-opastus laskutusportaalin käytöstä\nLiaisonin laskuportaalin tekninen tuki\npuhelin +358 600 93388\n2,95 euroa/min + paikallisverkkomaksu\nHelpdesk palvelee arkisin klo 8 - 18\nUsein kysytyt kysymykset rekisteröitymiseen liittyen\nMitä organisaatiotunnuskenttään tulee laittaa rekisteröitymisen yhteydessä?\nVastaus: Täytä yrityksen Y-tunnus / ALV-tunnus. Jos niitä ei ole voidaan käyttää muuta yksilöivää tunnistetta kuten esim. syntymäaika yksityishenkilönä.\nOlen unohtanut käyttäjätunnuksen/salasanan\nVastaus: Avaa laskuportaalin kirjautumisikkuna ja klikkaa "Unohditko salasanasi?" -kohdasta. Kirjoita käyttäjätunnuksena käytetty sähköpostiosoite ja valitse "Lähetä uusi salasana". Uusi salasana tulee annettuun sähköpostiosoitteeseen. Vaihda salasana ohjeistuksen mukaisesti.\nVoiko samasta organisaatiotunnuksesta kirjautua eri käyttäjätunnuksilla laskuportaaliin?\nVastaus: Laskuportaaliin rekisteröidytään vain kerran yhdellä organisaatiotunnuksella (esim. ALV-tunnus). Eli organisaatio käyttää vain yhtä käyttäjätunnusta laskujen muodostukseen.\nUsein kysytyt kysymykset laskutukseen liittyen\nMitä ostotilausnumero/viitteenne kohtaan täytetään laskua tehdessä?\nVastaus: Toinen näistä kentistä on täytettävä pakollisena tietona. Viitteenne kenttään täytetään tilaajan antama kustannuspaikka tai tilaajan nimi tms. muu yksilöivä tunniste. Ostotilaus -kenttään täytetään tilaajan antama 4-alkava 10-merkkiä pitkä numerosarja, jos se on saatu tiedoksi. Nämä tiedot nopeuttavat laskun ohjautumista oikealle käsittelijälle.\nMitä täytän maksuviite -kenttään?\nVastaus: Mikäli sinulla on käytössä maksujen kohdistamiseen maksuviite täytä se kenttään, muussa tapauksessa jätä kenttä tyhjäksi.\nMikä asiakas valitaan Tampereen kaupungin yksiköistä?\nVastaus: Tampereen kaupungin laskutusosoitteet on listattu alla olevassa osoitteessa, jossa on tarkemmin ohjattu oikean laskutusasiakkaan valintaan.\npdfTampereen kaupungin laskutusosoitteet (pdf)\nMilloin lähetän verkkolaskun laskuportaalin kautta Tampereen kaupungille?\nVastaus: Mikäli toimittajalla ei ole verkkolaskusopimusta operaattorin kautta (esim. pankki), voit hyödyntää laskuportaalia verkkolaskujen lähettämiseen.\nVoinko lähettää omassa laskutusjärjestelmässä muodostetun laskun laskuportaalin kautta? Eli täytyykö kaikki tuoterivit lisätä laskuportaalissa muodostettavalle laskulle?\nVastaus: Voit lisätä valmiina olevan laskun pdf-liitteeksi laskuportaalissa. Tallenna laskun perustiedot ja viittaa laskurivillä laskutettavaan summaan alv-kannoittain.\nMiksi tuotteiden kokonaissumma on väärin?\nVastaus: Tässä muutamia vaihtoehtoisia tilanteita:\n-\tTietoja muuttamisen jälkeen ei ole painettu vielä "Laske" tai "Tarkasta" -nappia.\n-\tTuotteen hinta on syötetty verollisena\n-\tAlv -prosentti on syötetty summana\n-\tMäärä -kohta on jätetty tyhjäksi\nPitääkö kaikki laskutiedot täyttää joka kerta alusta saakka?\nVastaus: Laskupohja kannattaa tallentaa tiedot täytettyään ennen kuin lähettää laskun, kohdasta "Tallenna laskupohjiin". Muista kuitenkin vaihtaa aina uusi laskunnumero uutta laskua muodostaessa.\nKuinka saan laskun itselle talteen?\nVastaus: Laskun saa tallennettua itselle esim. kirjanpitoa varten: Verkkolaskut -> Lähetetyt -> Lataa PDF.\nLaskun lähettäminen ei onnistu, mistä se voi johtua?\nVastaus: Rekisteröitäessä valitaan käyttäjälle maakoodi (Suomi = FI), joka tulee oletuksena laskulle. Suomesta käytetään tunnistetta FI ja tuon vaihtaminen joksikin muuksi voi aiheuttaa virhetilanteen.


VTV arvioi, että julkiset menot ovat ensi vuonna kasvamassa nopeammin kuin EU-säännöt sallivat. Jotta Suomi voi tulevina vuosina varmistaa finanssipoliittisten sääntöjen noudattamisen, työllisyyttä tulisi lisätä. VTV:n mukaan hallituksen tavoite 60 000 uudesta työllisestä vuoteen 2023 mennessä on mahdollinen.\n"Sääntöjen noudattamiseen vaikuttaa muun muassa se, että hallituksen kertaluonteinen tulevaisuusinvestointiohjelma alkaa vuonna 2020. Lisäksi hallitus lisää pysyviä menoja aiemmin kuin hallituksen päättämät veronkorotukset tuovat lisätuloja. Vaikka arvioihin sisältyy epävarmuutta, kehotamme valtioneuvostoa huomioimaan merkittävän poikkeaman riskin", ekonomisti Leena Savolainen sanoo tiedotteessa.\nAiheet VTV julkiset menot työllisyys\nTyöllisyys kääntyi laskuun maaliskuussa, työttömyys pysyi liki ennallaan


Leuanvetäjän kuulumiset | Valmentajasi Marko Vähäkangas\nUhkasin Konstalle, että kun hänen laatimaansa treeniohjelmaa alan noudattamaan, kirjoitan etenemisestäni myös täällä. Kolmas viikko alkaa olla paketissa, yksi treeni jäljellä. Sitten seuraakin kevyempi viikko ja taas paukutetaan täysillä.\nOhjelmaan kuuluu lisäpainovetoja, vastuskumivetoja, sekä erilaisia ylä- ja alataljavetoja sekä hauiskääntöjä. Pikkuisen treenaan ohella myös muuta kroppaa, mutta himmailen selvästi esimerkiksi jalkojen treenaamista, jotta palautumiskapasiteetti on kokonaan leuanvetolihasten palautumisessa. Vetotreenejä tulee useampi kerta viikkoon, joten nukkumista ja syömistä on pakko harrastaa ja muuta riehumista vältettävä.\nOhjelmanmukaiset vakiotreenipäivät ovat ma, ke ja pe, mutta aikatauluni vaihtelevat, joten treenit asettuvat kalenterissa mukailemaan elämää. Maanantain treeni saattaa olla sunnuntaina tai tiistaina, perjantain treeni voi venyä lauantaille. Aikataulun lisäksi otan huomioon palautumisen, välillä on otettava yhden lepopäivän sijaan kaksi tai kolme. Parikymppinen saattaisi myllystä selvitä kunnialla, mutta vaikka olenkin tapaliikkuja, olen jo 40 ja se asettaa palautumiselle omat vaatimuksensa.\nTreeneissä juon Mannisen EAA:ta ja palautusjuomassa on saman firman prodet ja hiilarit. Työn puolesta saan jauhoja vähän edullisemmin, joten samahan niitä on vetää. Olen vähän huono syömään riittävästi ruokaa, joten näillä helpotan myös elämää.\nTavoite ohjelmalla on nostaa lisäpainoleuanvedon ykkösmaksimi 50 kilosta 60:een kolmessa kuukaudessa ja samalla sivutuotteena handlata yhden käden leuanveto, joka on ollut taustalla tavoitteena vuodesta 2012. En tosin ole yrittänytkään spesifisti siihen treenata, joten ihmekös tuo ei ole mennyt. Mutta nyt treenataan! Samalla uskoisin myös toistomaksimin kasvavan. Nyt leukoja menee lähes hyväksyttävästi 31 putkeen.\nKonsta laski minulle painotkin valmiiksi joka treeniin, joten oikeastaan riittää, että raahaudun paikalle ja muistan katsoa kellosta palautumisajat sarjojen välillä. Ongelmani on vedon yläpäässä, johon isommat painot tuppaavat tyssäämään. Niinpä ohjelmassa on korostetusti korokevetoja, vastuskumivetoja ja staattisia pitoja yläasennossa.\nKolmen viikon saldosta on vaikea sanoa konkreettista, mitä nyt selkäfileet ovat koko ajan pienessä jankissa ja tuntuu, että hauis sekä kyynärvarret ovat kestopumpissa. Ei haittaa näin kesällä!\nSeitsemän treeniä olen tehnyt täysin ohjeen mukaan, yhden treenin tein juhannuksen lomareissulla Naantalin Crossfit -salilla ja siellä ei – yllätys yllätys – ollut ylä- tai alataljaa. Niinpä tein lisäpainovetojen kaveriksi 10 bar muscle uppia, kumppariavusteisia yhden käden leukoja sekä Crossfit-salin päivän treenin. Päivän treeni oli 100 hartiapunnerrusta/push pressiä/jerkkiä 40 kilolla, aikaraja 12min. Nyt hartiaseutu sanoo, että olisi kannattanut ehkä jättää se väliin. Aikamoinen junttura olkapäissä vieläkin neljä päivän jälkeen. Viikon toista vetotreeniä se ei haitannut mitenkään. Juhannuksena kerkesin tekemään lihashuoltoa soutaen.\nHuomenna on vuorossa toistomaksimi 30kg lisäpainolla. Jännittää aivan, että miten mahtaa kulkea!


Koulukuljetukset lv.2016-2017 (päivitetty 5.8.2016) - Ajankohtaista - Ylikiimingin koulu - Oulun kaupunki\nKoulukuljetukset lv.2016-2017 (päivitetty 5.8.2016)\nKoulukyyditystiedote (päivitetty 5.8.2016)\nKuljetuksia toteuttavat yhteistyökumppanit ovat edellisestä vuodesta muuttuneet vain vähän. Koulukuljetukset toteutetaan joko busseilla tai koulutakseilla. Liikennöitsijät ovat\n· Suorsan liikenne Ky, reittiliikenne Oulun suunnasta koululle sekä Karahkan suunnan aamuliikenne.\n· Repolines Oy, linja-autoliikenne Jolos, Nuoritta-Juopuli, Rekikylä-Huttukylä-Kk, Vepsä- Yli-Vuotto\n· R. Sassin Liikenne oy, Joloksen suunnan taksiliikenne sekä Karahkan suunta iltapäivisin.\n· JS- Matkat Oy, Alavuotto-Aittokylä-Kk\n· Taksi Petri Sarkkinen Nuoritta- Niemikylä\nOppilaat jotka asuvat yli viiden kilometrin päässä koululta ovat automaattisesti koulukyyditysten piirissä. Lähempänä asuville myönnetään kuljetusetu kouluvuodeksi kerrallaan hakemuksesta esimerkiksi vaaralliseksi katsotun tieosuuden tai lääkärilausunnon perusteella. Hakemukset toimitetaan koululle ja ne käsittelee aluerehtori Lucina Väärälä.\nAlla ovat bussi- ja taksireitit sekä niiden ohjeelliset aikataulut. Koulukyydit koululta takaisin lähtevät klo 13.30 ja 15.00 käänteistä reittiä pitkin.\nKuljettaja: Ulla Repo Puh. 040 - 5019289\n· 8.00 Kuusamontien risteys\nKarahkan suunta: Suorsan Liikenne, Sassi\n· Aamuliikenne Suorsan Liikenteen bussilla nro 44, lähtö Muhokselta klo 8.00, koululla n.klo 08.40\n· Iltapäivällä R. Sassin liikenne 13.30 ja 15.00\nOulu- Ylikiiminki linja nro 36\nHaukipudas-Ylikiiminki linja 38\nKiiminki 7.45, Ylikiiminki 8.25\nRekikylä-Vesala-Huttukylän linja, Repo Lines(oppilaat joilla ei ole matkakorttia)\n· Lähtö Alajokelantie n.klo 07.50\n· Alavuoton koulu n.klo 08.00\n· Aittokyläntie n.klo 08.15\n· Ylikiimingin koulu n.08.30\nKuljettaja: Taito Leskelä 0447319169


Kirjoittamisen koulutus – osallistu kirjoittamisen kursseille! | Kirjoittaminen.fi\nKirjoittamisen koulutus antaa sinulle inspiroivia ja tehokkaita vinkkejä tekstin tuottamiseen. Kursseillamme kehityt erilaisten tekstilajien tuottajana sekä tutustut omaan kirjoittaminääsi.\nKirjoittamisen koulutus antaa sinulle kirjoittamisen perustaidot. Paneudut kirjoittamiesi tekstien laatuun kirjoittajan ja saat vinkkejä kirjoittamisen prosessin tueksi. Kursseissa perehdytään luovaan kirjoittamiseen, runouteen, proosaan, draamaan ja tietokirjoittamiseen. Lisäksi tutkitaan kirjoittajan luovaa prosessia ja tuetaan kirjoittajaidentiteetin kehittymistä.\nTärkeä osa kirjoittamisen koulutusta on myös palautteen antaminen ja saaminen. Osalla kursseistamme saat palautetta teksteistäsi, minkä lisäksi voit jakaa tekstejäsi myös muiden kurssilaisten nähtäväksi ja inspiroitua sitä kautta entistä enemmän muiden tavasta kirjoittaa!\nKurssiohjaajina toimivat kirjoittamisen ammattilaiset, kuten Monni Himari ja Marissa Savolainen. Voit tutustua kasvavaan tiimiimme täällä.\nKaikki kirjoittamisen koulutukset suoritetaan verkkokursseina. Suurin osa kirjoittamisen koulutuksista tapahtuu oman aikataulun mukaisesti: kaikki kurssimateriaalit ovat käytössäsi vähintään kuusi kuukautta kirjoittamisen koulutuksen aloittamisesta. Osa kursseista tapahtuu tiettynä aikana, kuten esimerkiksi Vuodenkierto-luontokirjoituskurssi. Voit tutustua kaikkiin kursseihimme täällä.\nKirjoita oma haiku\nVuodenkierto on nimensä mukaisesti 12 kk kestävä luontoaiheinen luovan kirjoittamisen verkkokurssi, jossa teemat, harjoitukset ja tehtävät vaihtelevat kuluvan kuukauden mukaan. Ohjaajana tällä kurssilla toimii retkeilytoimittaja ja eräkirjalija Monni Himari.\nOnko kirjoittaminen intohimosi ja haluaisit kehittää taitojasi? Etsitkö kadonnutta inspiraatiota, haluaisitko oppia sanoittamaan tunteesi? Jos vastasit yhteenkään edellä mainituista kyllä, tämä luova kirjoituskurssi on juuri sinua varten! Lue lisää ja löydä luovuutesi kirjoittamisesta monipuolisten ja innostavien harjoitusten avulla.\nKirjoittajakurssit sopivat kaikille, jotka kirjoittavat omaksi ilokseen tai käyttävät kieltä työssään ja haluavat kehittyä kirjoittajina.\nKirjoittaminen.fi on perustettu keväällä 2021 rakkaudesta kirjoittamiseen. Sivusto on tarkoitettu jokaisen kirjoittamista harrastavan tai kadonnutta kirjoittamisintoaan etsivän inspiroivaksi oppimisympäristöksi. Voit lukea meistä lisää täällä.\nKirjoittaminen.fi tarjoaa kirjoituskursseja eri tasoisille kirjoittajille vasta-alkajista taitojaan syventäville tekstintuottajille. Kurssit sopivat lähtökohtaisesti kaiken ikäisille, joskin osa kursseista on tarkoitettu alalla työskenteleville (tästä esimerkkinä SEO-verkkokurssit). Lämpimästi tervetuloa opiskelemaan kirjoittamista!\nKuinka saan tunnukset käyttööni?\nKun ostat minkä tahansa kurssin tai jäsenyyden, sinulle luodaan automaattisesti tunnukset, joilla pääset kirjautumaan omille sivuillesi.\nMiten oppimisalusta käytännössä toimii?\nKirjoittaminen.fi-sivusto on verkkopohjainen oppimisympäristö, jossa kaikki kurssit suoritetaan etänä oman aikataulun puitteissa. Kaikki ostamasi kurssit ovat käytössäsi kuusi kuukautta ostohetkestä. Halutessasi voit myös ostaa kuukausi- tai vuosijäsenyyden. Voit kurkata kurssidemoa Opiskelumalli-sivulta.\nSisältävätkö kurssihinnat alvin?\nKaikki kurssihinnat sisältävät alvin 24 %.\nVoinko osallistua useammalle kurssille samaan aikaan?\nTottakai! Näet Omilta sivuiltasi kaikki aktiiviset kurssit, joille olet ostanut pääsyn. Lisäksi voit ostaa kuukausi- tai vuosijäsenyyden.\nMiten voin antaa kurssin tai vuosijäsenyyden lahjaksi?\nHelpointa on, kun otat meihin yhteyttä ja lähetät viestiä osoitteeseen info@kirjoittaminen.fi. Kerro viestissä, minkä kurssin haluat antaa lahjaksi. Toimitamme sinulle sähköpostitse laskun, jonka maksettuasi saat tunnukset ja sähköisen lahjakortin, jotka voit antaa lahjan saajalle.\nSaanko käydystä kurssista todistuksen?\nKyllä! Kaikki kurssin hyväksytysti suorittaneet saavat ladata itselleen kurssin päätteeksi omalla nimellä ja kurssitiedoilla varustetun sertifikaatin.\nVoinko maksaa kurssin Edenredillä tai Smartumilla?\nValitettavasti emme vielä pysty tarjoamaan tätä vaihtoehtoa, mutta tulevaisuudessa tämä on varmasti mahdollista.\nKuinka kauan kurssimateriaalit ovat saatavilla?\nKaikki yksittäin ostetut kurssit ovat käytössäsi kuusi kuukautta kurssin aloittamisesta. Halutessasi voit myös ostaa kuukausi- tai vuosijäsenyyden.\nVoinko saada henkilökohtaista palautetta teksteistäni?\nOsa kursseista tarjoaa mahdollisuuden henkilökohtaiseen palautteeseen. Löydät tämän tiedon aina kurssi-infon yhteydestä kurssin sivulta.\nMinulla on ongelmia kirjautumisessa, mitä teen?\nEi hätää, me autamme! Laita meille viestiä osoitteeseen info@kirjoittaminen.fi ja selvitetään asia yhdessä.\nKetkä ovat sivuston takana?\nLöydät meistä lisätietoa Meistä-sivulta. Klikkaa vain ylänavigaatiossa olevaa Meistä-linkkiä ja pääset lukemaan lisää siitä, ketkä toimivat kirjoittaminen.fi-sivuston takana. 🙂\nVoit maksaa kurssin tai jäsenyyden kaikilla yleisimmin käytössä olevilla luottokorteilla. Maksunvälittäjänämme toimii Stripe. Kaikki maksut suoritetaan suojatulla yhteydellä. Tarjoamme yrityksille myös verkkolaskumahdollisuuden.\nMitä peruutusvaihtoehtoja minulla on?\nYksittäiset kurssit ovat automaattisesti käytössäsi kuusi kuukautta ostohetkestä. Kuukausijäsenyys on voimassa kuukauden kerrallaan, ja vuosijäsenyys on voimassa vuoden kerrallaan. Voit perua tilauksen koska tahansa omien sivujen kautta. Laskutuskausi päättyy kuukausijäsenyydessä seuraavan kuun maksupäivään (joka määräytyy sen mukaan, milloin olet ostanut kurssin). Vuosijäsenyys on automaattisesti voimassa 365 päivää. Voit halutessasi lukea lisää peruutusehdoista Käyttöehdoistamme. Jos mieleesi nousee muita aiheeseen liittyviä kysymyksiä, ota meihin yhteyttä. Autamme mielellämme!\nTekninen tuki: tuki@kirjoittaminen.fi\nCopyright © 2022 Kirjoittaminen.fi


Muistutus Viilarintien katusuunnitelmasta | Helsingin Polkupyöräilijät ry\nOlet tässä: Etusivu > Muistutus Viilarintien katusuunnitelmasta\nMuistutus Viilarintien katusuunnitelmasta\nViilarintien katusuunnitelmaluonnos oli kommentoitavana 28.3.-5.4.2012 välisenä aikana, jolloin HePo jätti suunnitelmista omat kommenttinsa.\nUseat HePon esittämistä parannusehdotuksista päätyivät myös valmiiseen katusuunnitelmaehdotukseen, joka oli nähtävillä 24.4.-8.5.2012. Parannuksista huolimatta HePo jätti suunnitelmasta vielä muistutuksen, jossa tarkennetaan kommenteissa esitettyjä liikenneympyröihin liittyviä suunnittelunäkökohtia.\nHePon muistutus ja katusuunnitelma:\nHePon muistutus Viilarintien katusuunnitelmasta\nViilarintie, katusuunnitelmien kooste\nPäivitys 21.8.2012: Yleisten töiden lautakunta hyväksyi Viilarintien katusuunnitelmat kokouksessaan 29.5.2012. Kaupungin vastine HePon muistutukseen ja lautakunnan päätöksen aiheuttamat jatkotoimenpiteet ilmenevät kokouksen pöytäkirjasta.\nTagit:muistutus rakennusvirasto viilarintie liikenneympyrä\n← Lauttasaarentien liikennesuunnitelmaluonnosten kommentointi\nMuistutus Vienankadun katusuunnitelmasta →


Moni vanhempi säikähtää, kun lapsen ensimmäiset hiuskutrit alkavat tipahdella lattialle. Hiusten irtoaminen on kuitenkin yleensä aivan normaali ja vaaraton kehitysvaihe.\nJotkut vauvat syntyvät hiukset päässään. Niihin ei kannata kuitenkaan kiintyä liiaksi, sillä syntymähiuksilla on tapana irrota.\nVauva syntyy tuuhea hiuspehko päässään, mutta muutaman kuukauden kuluttua hiukset alkavatkin irrota – voi ei, kaljuuntuuko lapsi? Mitä tehdä, jos vauvalta lähtee hiukset?\nVauvan hiustenlähtö on normaalia, vaikka voikin näyttää hurjalta.\nSyntymähiukset irtoavat useilla\nVauvojen hiustenlähtö on yleistä, eikä sitä kannata säikähtää. Syntymähiusten irtoaminen johtuu siitä, että vauvojen hormoonitasot putoavat syntymän jälkeen hurjasti. Tuloksena voi olla ensimmäisten hiusten putoaminen. Tämä tapahtuu yleensä ensimmäisten kuuden kuukauden aikana.\nSyntymähiukset eivät kuitenkaan putoa kaikilta vauvoilta. Osalla ei edes ole mistä luopua, sillä vauvalla ei syntyessään ole välttämättä hiuksia ollenkaan.\nVanhempi voi säikähtää erityisesti sitä, että vauvan valloittava hiuskuontalo muuttuu lyhyessä ajassa epätasaiseksi. On normaalia, että syntymähiukset irtoavat läntteinä ja etenkin takaraivon alueelta, eikä tämä ole millään tavalla vaarallista – vaikka voikin johtaa hieman hullunkurisiin kampauksiin.\nMainitse hiustenlähdöstä neuvolassa\nVaikka syntymähiusten irtoaminen on täysin normaalia, joissakin tapauksissa kyse voi olla myös oirelusta, joka vaatii hoitoa. Näin on etenkin, jos lapsi on hiusten irrotessa yli 6 kuukautta vanha.\nHarvinaisempia syitä hiustenlähdölle ovat:\ntarttuva sienitulehdus tai silsa\nkilpirauhasen vajaatoiminta tai aivolisäkkeen etulohkon vajaatoiminta\nhiusten liika rasittaminen – esimerkiksi liian tiukat poninhännät voivat vaurioittaa lapsen hentoja hiuksia, jolloin ne voivat alkaa irtoilla\nhiusten repiminen: joissakin tapauksissa lapsi voi repiä ja kiskoa hiuksiaan itse niin kovaa, että ne irtoilevat, ja kyse voi olla jonkinlaisesta pakko-oireesta\nLapsen hiukset muuttuvat useiden vuosien ajan\nOsalle vauvoista alkaa kasvaa uutta hiusta heti, kun edelliset ovat tippuneet pois, mutta hiusten takaisinkasvu voi olla myös hidasta. Vauvan päälaki voi olla kalju vielä ensimmäisillä syntymäpäivillä ja siitä eteenpäinkin.\nJoskus ilman hiuksia syntyneen vauvan päähän voi kasvaa hiukset vasta lähempänä toista ikävuotta.\nVauvan ensimmäisiin hiuskutreihin ei kannata kiintyä liiaksi, sillä lapsen hiukset muuttuvat vielä useiden ikävuosien ajan.\nMonissa tapauksissa lapsen hiukset eivät lopulta muistuta lainkaan sitä, minkälaiset kutrit olivat lapsen syntyessä. Hiukset voivat niin vaalentua kuin tummentua, kihartua tai suoristua.\nPienen lapsen hiukset ovat usein myös hyvin hennot. Vahva, paksumpi hius alkaa kasvaa usein vasta lapsen ollessa 6- tai 7-vuotias.\nLähde: Modern mom, Baby center\n3.2.2021 klo 22:19\nMeidän neidillä oli syntyessään tuuhea tumma tukka ja nyt 7kk iässä hiukset edelleen päässä.


Veikkausliiga | Mika Ojala tavoittelee hyvää alkua kaudelle\nMika Ojala paukutti tehot 16+19 viime kaudella.\nMika Ojala tavoittelee hyvää alkua kaudelle\nVeikkausliigan viime kauden tehotilaston ykkönen FC Interin Mika Ojala pyrkii jatkamaan samaa tahtia myös alkavalla kaudella.\nInterin hyökkäyksessä merkittävin muutos on Timo Furuholmin siirtyminen Saksaan ja Irakli Sirbiladzen liittyminen ryhmään. Kapteeni Henri Lehtonen on kehunut pelaamista Sirbiladzen kanssa ja samaa hehkutusta tulee myös Mika Ojalalta. Paimion Hakasta Turkuun aikoinaan siirtynyt ”MO” pitää hyökkääjäjättiä koostaan huolimatta monipuolisena pelaajana.\n- Sirbiladzen kanssa on hieno pelata. Hänen pelitapansa on monipuolisempi kuin Furkalla. Hän pitää palloa ja osallistuu enemmän meidän pelinrakenteluun. Tämä antaa meille muille aikaa enemmän. Uskon, että saamme paljon tuhoa aikaiseksi, sanoo Ojala Interin verkkosivuilla.\nViime kausi oli Ojalalta huikea. Pelaamissaan 33 ottelussa hän teki kaikkiaan 16 maalia ja antoi tämän lisäksi 19 syöttöä. Huhtikuun 15 päivä alkavaan Veikkausliigakauteen Ojalan tavoitteet ovat myös kovat.\n- Viime kausi sujui minulta ja koko joukkueelta hyvin. Pyrin jatkamaan siitä mihin viime kaudella jäin. Tavoitteena on hyvä alku, joka siivittää minut viime kauden lentoon, sanoo Ojala.\nOman leimansa Interin kotiotteluihin antaa kevään kotiotteluissa Paavo Nurmi Stadion, missä joukkue pelaa evakossa kesäkuun loppuun asti. Ojalan mukaan tämä ei tule muuttamaan Interin pelaamista suuntaan tai toiseen kevään kotiotteluissa,\n- Paavon kenttä on vähän pienempi kuin Veritaksella. En usko, että se vaikuttaa merkittäväksi meidän pelaamiseen. Samoihin asioihin luotamme myös Paavolla pelattavissa otteluissa, Uskon, että saamme Paavosta meille hyvän kodin kevään ajaksi, sanoo Ojala.


Poliisilta vakava varoitus suomalaisille: ”Jos näet tällaisia, niin soitto poliisille!” – Stara\nPoliisilta vakava varoitus suomalaisille: ”Jos näet tällaisia, niin soitto poliisille!”\nViihdeuutiset 13.8.2017, 8:30 · Stara.fi\nViime aikoina niin sanottujen skimmauslaitteiden asentaminen maksuautomaatteihin tuntuu yleistyneen, sillä korttitietojen varastaminen onnistuu niiden avulla melko helposti. Nyt poliisi on varoittanut suomalaisia skimmauslaitteista ja julkaissut aiheesta lisäksi myös videon.\nPoliisille on tullut runsaasti kyselyitä siitä miten skimmauslaitteen voi tunnistaa, ja nyt viranomaisten Poliisitube-kanavalla on julkaistu video aiheesta. Videolla esitellään automaattiin sen varsinaisten osien päälle asennettavia rikollisten laitteita ja kerrotaan miten ne voi tunnistaa.\n– Jos näet tällaisia, niin stop tykkänään, ja soitto poliisille, videolla neuvotaan.


Näpit irti eläkeputkesta! – Johannes Yrttiaho\nNäpit irti eläkeputkesta!\n17 joulukuun, 2020 28 joulukuun, 2020 | Johannes\nHallitus on linjannut, että rajusti heikkenevä velkasuhde pyritään vakauttamaan vuosikymmenen loppuun mennessä. Suomi velkaantuu paitsi 30 miljardin koronalainojen myös vähintään samansuuruisen hävittäjähankinnan vuoksi. Myös EU:n elpymispaketin miljardien lainoja ja vastuita maksetaan takaisin tulevina vuosikymmeninä. Valtiovarainministeriö arvioi julkisen talouden vahvistamisen tarpeeksi 5 miljardia euroa. Velka on siis jäämässä pysyvästi korkealle tasolle. Tämä tarjoaa poliittiselle oikeistolle moniksi vaalikausiksi eteenpäin perustelun kiristää finanssipolitiikkaa ja ajaa läpi rakenneuudistuksia, joihin valtiovarainministeri Vanhanen täällä eilen viittasi.\nResepti on tuttu. Julkistaloutta ei suinkaan vahvisteta suorin toimin, kuten vaikkapa pääomatulon saajien veroetuja karsimalla, vaan työllisyysasteen ja tuottavuuden kasvutavoitteilla eli muun muassa lisäämällä työelämän joustoja, paikallista sopimista tavoitteena yleissitovuuden murtaminen. Listalla on työehtojen ja työlainsäädännön sekä työllistymisen ja työurien pidentämisen esteeksi leimatun työttömyys- ja eläketurvan heikentämistä ja samalla työnantajien vastuiden ja maksujen keventämistä. Nyt on nostettu suuri huoli yli 55-vuotiaiden ikääntyneiden työllisyydestä. Se on totta kai myös perusteltu huoli, mutta se näyttää olevan samalla häveliäisyyden verho ajaa läpi heikennyksiä, kuten eläkeputken poistaminen.\nEläkeputken eli työttömyysturvan lisäpäiväoikeuden leikkaamisen myönteisistä vaikutuksista työllisyysasteeseen ei ole tutkimukseen perustuvaa näyttöä. Tällaiset väitteet nojaavat VATTin tutkijoiden, Kyyrän ja Pesolan, tutkimukseen, jossa on vertailtu seurantajaksolla 2004—2013 kahta ikäkohorttia 2004 toteutuneen eläkeputken ikärajan nostamisen osalta. Tutkimus ei kuitenkaan huomioi koko väestössä tarkasteluaikana putken ikärajan nostamisen myötä tapahtunutta työttömyyden tai työllisyyden muutosta. Tuloksista ei voi vetää johtopäätöstä, että eläkeputken ikärajan nosto tai poisto parantaisi työllisyyttä työmarkkinoilla kokonaisuutena.\nEläkeputken leikkaaminen muuttaa kyllä työttömyyden ikärakennetta. Joukkoirtisanomistilanteessa iäkkäämpi henkilö, jonka oikeus eläkeputkeen on menetetty, saa ehkä pitää työnsä ja irtisanominen kohdistuu nuorempaan henkilöön. Mikäli iäkäs työntekijä kuitenkin joutuu työttömäksi, hän pysyy kauemmin työmarkkinoilla putken leikkauksen seurauksena työstä kilpailemassa ja vie ehkä kilpailun voittaessaan työpaikan joltakin nuoremmalta henkilöltä.\nTehtaiden lopettamiset ja joukkoirtisanomiset eivät historiasta häviä. Pitkän työuran samassa työssä tehneet ja työkyvyltään heikentyneet vanhempien ikäpolvien työttömät ovat vaikeassa asemassa uutta työtä etsiessään. Moni putoaa tosiasiassa perusturvan varaan. Eläkeputkelle on tarve. Sitä ei tule poistaa.\nKeskustelussa Suomea on verrattu varsin pinnallisesti Ruotsiin, jossa ikääntyneiden työllisyys on parempi. Erot maiden elinajanodotteissa, työttömyyshistoriassa, 90-luvun laman syvyydessä ja 2000-luvun finanssikriisistä toipumisessa osoittavat kuitenkin, että erot ovat varsin syvällä talouden rakenteissa, ja Suomessa on aivan erilainen tarve pehmentää vanhempien ikäluokkien siirtymää eläkkeelle kuin Ruotsissa. Tuo tarve ei poistu näitä järjestelmiä lopettamalla ja leikkaamalla. Leikkuriinhan ovat joutuneet monet työttömyys- ja varhaiseläkemuodot. Työkyvyttömyyseläkkeellekin on liki mahdotonta nykyään päästä, ja leikkauslistoilla on nähty vuosien varrella joukko muitakin ansiosidonnaiseen työttömyysturvaan ja työeläkkeisiin liittyviä esityksiä, heikennyksiä erityisesti vanhempien ikäluokkien työntekijöiden ja työttömien suojaan. Työttömyysturvan lisäpäivät ovat näitä viimeisiä keinoja, joilla voidaan helpottaa ikääntyneiden työttömien tilannetta.\nEläkeputken poistamisessa on kyse yhden työllisyyspolitiikan aikakauden, johon olennaisena osana on kuulunut myös ikääntyneen työväen suojelu ja sosiaalipolitiikka, viimeisten juonteiden katkaisemisesta ja antautumisesta paljaalle työvoiman tarjonnan politiikalle. Sen sijaan, että annettaisiin raskaassa työssä väsyneen viimein levätä, pakotetaan hänet kamppailemaan asemastaan työssä tai työmarkkinoilla loppuun saakka, ja tämä esitetään ikääntyneiden auttamisena ja verhoillaan suureen huoleen yli 55-vuotiaiden työllisyydestä. Perussyy eläkeputken leikkaukseen on työnantajien halu vähentää maksuvastuutaan sosiaaliturvasta. Ansioturvaa maksaa työnantajakin, mutta perusturvan valtio. [Puhemies koputtaa] — Kiitos, puhemies.”\nPuheenvuoro keskustelussa koskien Hallituksen esitystä eduskunnalle valtion talousarvioksi vuodelle 2021, HE 146/2020vp\n< ”Esitän, että eduskunta poistaa ensi vuoden talousarviosta hävittäjien tilausvaltuuden”\nHävittäjähankinnan kokonaiskustannukset hämärän peitossa >


Shaviv Mango SET II G Purseenpoistotyökalu "Slot Cleaner" | xalaxion shop\nShaviv Mango ii G Purseenpoistotyökalu urille. shaviv tyyppi 155-90074\nIdeaali purseenpoistaja ja puhdistaja reunoille sisäpuolisille ja ulkopuolisille sekä kiilau-urille aina 15mm leveyteen asti.\nPalat sisältävät 8 leikkuusärmää\nVarsi Mango II Teleskooppivarrella\nTodella raskaaseen työstöön. Kestää vahvaa käyttöä.\nSisältää 1kpl:n G10 Palan\nHinta sis alv:n 24%.\nShaviv Mango SET II G Purseenpoistotyökalu sarja "Slot Cleaner", 39,90 € Varapala G10 15MM 10kpl, 101,56 € Varapala G10 10MM 10kpl, 101,56 €


"Nykyään tuollainen ei enää olisi mahdollista" - uskomaton kolmen lajin tähti Pentti Katainen täyttää tänään 80 vuotta\n20.05.2017 klo 9:30\nPentti Katainen johti nuoret Leijonat ensimmäiseen MM-kultaan ja miehet ensimmäiseen arvokisamitaliin.\nLiikuntaneuvos Pentti "Kiukki" Katainen täyttää tänään 80 vuotta.\nHäikäisevän monipuolinen pallovirtuoosi niitti aikoinaan mainetta niin jääkiekossa, koripallossa kuin pesäpallossakin.\nKatainen ei usko, että vastaava olisi nykypäivänä mahdollista.\nPentti Katainen voitti pesäpallon lyöjäkuninkuuden 1961 ja 1965. PEKKA JALONEN\nTänään 80 vuotta täyttävä liikuntaneuvos ei ole pelkkä jääkiekkomies.\nJos joku niin Pentti Katainen on monipuolinen mailataituri.\nKataisen käsiä ovat totelleet jääkiekko-, pesäpallo- ja golfmaila, ja siinä sivussa pallokin on uponnut korisukkaan pääsarjatasolla.\n- Pelasin samaan aikaan koripalloa, pesäpalloa ja jääkiekkoa. Talvella oli jääkiekko, kesällä päivällä pesismatsi ja illalla korispeli. Nykyään tuollainen ei enää olisi mahdollista, "Kiukki" sanoo.\nJääkiekossa Katainen siirtyi Helsingin Kullervosta 16-vuotiaana HJK:hon, jossa pelasi SM-sarjaa 1956-66 ja Suomen sarjaa 1966-67.\nKatainen oli varsinainen maalitykki, sillä hän teki 150 ottelussa 123 maalia. Kaudella 1961-62 hän voitto sarjan maalikuninkuuden. Katainen pelasi kuitenkin vain yhden A-maaottelun ja kuusi nuorten maaottelua.\n- Minulla oli HJK:ssa rinnalla hyvät kaverit, muun muassa Juuso Wahlsten ja Kari Aro. Olin hidas luistelija, mutta osasin laukoa ja hakeutua paikkaan, josta maalit tehdään, Katainen muistelee.\nSyöttöpisteitä Katainen keräsi 150 ottelussa vain 35.\n- Siihen aikaan ei tunnettu kakkossyöttöjä, joten syöttöpisteitä ei kertynyt kuten nykyään. Mielestäni kakkossyötöt pitäisi poistaa kokonaan tai sitten ne tulisi tilastoida erikseen, Katainen toteaa.\nPesäpallossa ja koripallossa Katainen edusti Työväen Mailapoikia.\nPesäpalloa hän pelasi 1955-70 ja voitti lyöjäkuninkuuden 1961 sekä 1965.\n- Koulun jälkeen menin harjoittelemaan lyömistä, kävin syömässä ja palasin lyömään palloa. Illassa saatoin lyödä 500 harjoituslyöntiä. Koulu siinä vähän kärsi, mutta seuran treenit eivät riittäneet kuten eivät riitä huipulle tänäkään päivänä, Katainen sanoo.\nKoripalloa Katainen pelasi pääsarjatasolla 1954-63.\n- Meillä oli hyvä joukkue, mutta Pantterit oli siihen aikaan paras seura, Katainen toteaa.\nTänään 80 vuotta täyttävä Pentti Katainen oli joukkueenjohtajana, kun Suomen alle 20-vuotiaat voittivat ensimmäisen MM-kultansa 1987. PEKKA JALONEN\nPeliuransa jälkeen Katainen toimi Jokerien juoniorivalmentajana ja vei C-juniorit ylivoimaiseen Suomen mestaruuteen 1976.\n- Siitä joukkueesta varmaan kymmenen poikaa pääsi alle 16-vuotiaiden maajoukkueeseen, Katainen muistelee.\nKauden 1977-78 Katainen luotsasi Jokerien liigamiehistöä. Jokerit jäi viimeiseksi ja säilytti sarjapaikkansa liigakarsintojen kautta.\n- Lähdin auttamaan Mäkisen Aimoa, kun hän ei saanut ketään muuta valmentajaksi, Katainen toteaa.\nJääkiekkoliiton hallituksessa ja valtuustossa monta vuotta vaikuttanut Katainen toimi 1980-luvun puolivälin jälkeen myös alle 20-vuotiaiden ja miesten maajoukkueiden joukkueenjohtajana.\nKirkkaimmat kruunut noilta vuosilta ovat nuorten ensimmäinen MM-kulta 1987 ja miesten ensimmäinen arvokisamitali 1988 Calgaryn olympialaisista.\n- Calgaryn hopea oli hieno juttu Suomelle ja suomalaisille. Joskus olen miettinyt, että hävisikö Neuvostoliitto tahallaan viimeisen pelin meitä vastaan. Tuskin, sillä se ei ollut Viktor Tihonovin ja Neuvostoliiton tapa.\nKatainen toimi NHL-seura Atlanta Thrashersin kykyjenetsijänä 1998-2006. Tuona aikana Thrashers varasi ja hankki esimerkiksi maalivahdit Pasi Nurmisen ja Kari Lehtosen.\nKHL, NHL, NBA\nKatainen seuraa edelleen tarkasti jääkiekkoa ja jonkin verran pesäpalloa.\n- Käyn kesäisin katsomassa 5-10 pesismatsia Hyvinkäällä. Jokerien KHL-pelit katson oikeastaan kaikki. KHL:ää on kiva katsoa, koska peleissä on paljon vauhtia ja taitoa. SM-liigaa en juuri seuraa, korkeintaan jokusen HIFK:n kotipelin kaudessa. NHL:ää ja NBA:ta katson televisiosta, Katainen kertoo.\nPariisin ja Kölnin MM-kisoista Katainen katsoi kaikki Leijonien ottelut.\n- Täytyy sanoa, että joidenkin pelaajien mukana oloa ihmettelin.\nKatainen on kunnostautunut myös golfissa.\n- Suomessa ei ole monta kymmentä pelaajaa, jotka ovat onnistuneet tekemään albatrossin. Onnistuin siinä 1986, kun löin par5:llä pallon reikään kahdella lyönnillä. Paikka oli Tali ja ykkösväylä, 465 metriä, Katainen kertoo.\nKatainen on onnistunut lyömään kaksi kertaa myös hole-in-onen. Toinen tuli Keimolassa, toinen Espanjassa.\nTasavallan presidentti Tarja Halonen myönsi 1.12.2000 Kataiselle liikuntaneuvoksen arvonimen ansioista urheilun parissa.


Yksivuotiaalla Vilpulla omat juhlat – Jenny Kenttälä sai munuaissiirrännäisen avulla uuden elämän - Rantapohja\nYksivuotiaalla Vilpulla omat juhlat – Jenny Kenttälä sai munuaissiirrännäisen avulla uuden elämän\nIso joukko Jennyn ystäviä ja perhettä kokoontui Jäälin Ravintola Bumerangiin juhlimaan uutta munuaista ja sen mukaan tuomaa uutta elämää. (Kuva: Teea Tunturi)\nEi tiennyt jääliläinen Jenny Kenttälä vielä toukokuun alkupäivinä vuonna 2016, mitä seuraavat päivät toisivat tullessaan. Perjantain 13.5. jälkeen hän oli kymmenessä päivässä pyörätuolissa, munuaiset tuhoutuivat, nestekertymä oli luonnoton ja naisen maailma romahti.\n– Iloinen elämäni Pirkko-positiivisena vaihtui kamppailuksi elämästä. OYSin ylilääkärikin edelleen ihmettelee, miten enää voin olla elossa. Rankat vuodet ollaan vietetty. Selviämiseni on ollut rakkaiden lasteni, äitini ja ystävieni ansioita. Ilman teitä en olisi jaksanut, Jenny sanoi munuaissiirrännäisen kunniaksi ja kiitoksena läheisilleen järjestämissään juhlissa Jäälin Ravintola Bumerangissa.\nJenny ennen sairastumista.\nVuodesta 2016 alkoi taistelu, jonka ensimmäinen vuosi piti sisällään vatsakalvodialyysia, joka tarkoittaa ympärivuorokautista koneen antamaa hoitoa. Elämä oli letkun ja koneen jatkona olemista. Piikkejä, kokeita, mittauksia. Koti täynnä dialyysinestelaatikoita. Kymmeniä tabletteja päivässä. Verenpainetta, tarkka ruokavalio. Kaikki oli epätodellista, paljon tuskaa, pelkoa ja epätoivoa. Paljon erilaisia vaivoja, joita hoidettiin lääkkeillä, joista aiheutui sivuoireita ja taas uusia vaivoja. Jenny kärsi verenmyrkytyksestä, hoitoväsymyksestä, suolistotulehduksesta ja kuumeesta, sai hoidoksi sytostaatteja ja antibioottia suoraan suoneen. Elämä oli kodin ja osaston välillä. Askel oli raskas, välillä itketti ja masensi.\nToinen ja kolmas vuosi olivat aikaa hemodialyysin parissa. Se tarkoitti, että kolmena päivänä viikossa piti käydä OYSissa kaulakatetrin kautta veridialyysissa. Vatsakatetri leikattiin pois.Vaikka matka oli raskas, Jenny jaksoi välillä vääntää iloa elämään vaikka väkisin. Koko pitkän matkan ajan osa ystävistä, oma äiti puolisoineen ja omat lapset kulkivat rinnalla ja auttoivat arjessa.\n– Kaksi kuukautta ennen vuoden takaista elinsiirtoa keskustelin hoitohenkilökunnan kanssa siitä, että luovuttaisin, sain kuusi päivää elinaikaa, jos en enää jaksaisi elää koneissa kiinni. Sain mahdollisuuden luovuttaa. Mietin, olisiko lapsilleni helpompi elää, ilman että näkisivät sairaan ja voimattoman äidin. Ystävät saivat minut jatkamaan, Jenny kertoo.\nSitten, 7.3.2019 Jenny oli juuri viemässä Ilona-kissaa hoitoon Tannilaan äidille, kun puhelin soi ja Jenny sai kutsun elinsiirtoon Helsinkiin. Kymmenen tunnin leikkaus onnistui.\n– Sen jälkeen aloin kuntoilla ja liikkua. Heräsin henkiin kolmen vuoden sumusta. Neljä kuukautta siirron jälkeen aloitin työt täällä Bumerangissa vakituisena työntekijänä. Olen siitä todella onnellinen. Vuosi on tuonut tullessaan sen saman Jennyn, joka olen ollut aiemminkin. Elämä on tässä ja nyt. Elämä antaa uuden mahdollisuuden, jota kutsutaan huomiseksi.\nTanja Rajala ja Jenny Kenttälä ovat ystävykset vuosikymmenten ajalta. Jennyn munuaissairaus on ollut ystävyksille aikaa, jossa on pelätty, odotettu, itketty, naurettu ja oltu toiveikkaita.\nLäheinen ystävä Tanja Rajala kertoi juhlassa Jennyn sairastamisesta ystävän näkökulmasta.\n– Järkytyin sinä toukokuisena päivänä, kun soitit ja kerroit, että olet sairastunut ja hakeutunut sairaalaan. En voinut käsittää, miten terve ja elinvoimainen nuori nainen sairastuu vakavasti kuin salamaniskusta.\nYstävää turhautti ja suututti se, miten sairaana ollessaankin ihminen joutuu taistelemaan saadakseen oikeanlaista hoitoa. Pelko oli läsnä usein.\n– Erityisen hyvin muistan sen päivän, kun tein lähtöä Jäälistä kotiini. Olit pyörätuolissa ja nestettä oli kertynyt kehoosi, niin että ihosi kirjaimellisesti ratkeili. Nestettä tihkui ihohuokosten läpi. Jokainen liikkeesi teki sinulle kipeää ja pelkäsin lähteä. Mitä jos tämä on viimeinen kerta, kun näen sinut?\nNäitä tilanteita tuli matkan aikana vastaan useita. Tanja kertoi oppineensa säikkymään vieraista numeroista tulleita puheluita.\n– Onneksi tuota puhelua ei koskaan tullut. Kivun ja kurjuuden keskellä vietimme hauskojakin hetkiä. Shoppailimme Kempeleen kauppakeskuksessa, pieni ilonhetki meille molemmille hoitotoimien keskellä.\nTanja kertoo lomiensa ajoittamisesta ystävän lähellä ollakseen. Hän kertoo hämmästelleensä ystävän kykyä hoitaa perheen asioita kaiken keskellä.\n– Päivät vaihtuivat kuukausiksi ja kuukaudet vuosiksi. Odotimme. Vihdoin vuosi sitten puhelu tuli ja odotus vaihtui varovaiseen toiveikkuuteen. Tuntematon ihminen jossain tähtien takana antoi sinulle elämän, Vilpuksi nimetyn munuaisen, joka toi elämäsi takaisin. Jenny, olet tärkeä, olet muruseni, Tanja päätti puheensa.\nJennyn äiti Arja Harju kuvailee Jennyn sairautta maanpäälliseksi helvetiksi. Jenny on antanut äidilleen lahjaksi puusydämen, jossa lukee “Älkäämme unohtako, mikä aarre jokainen päivä on.”\nJennyn äiti, Arja Harju oli mukana juhlassa onnittelemassa tytärtään ja hänen uutta munuaistaan sekä kiittämässä ystäviä ja läheisiä vaikealla matkalla mukana olostaan.\n– Tämä on ollut uskomaton kokemus. On suuri järkytys, kun sairaus iskee. Jennyä tämä sairaus kohteli äärettömän rankalla tavalla. Matka on pitänyt sisällään paljon ensijärkytyksestä lähes täydelliseen luovuttamiseen. Jenny kävi läpi helvetin maan päällä. Katsoa äitinä lapsensa kärsimystä on maailman kovimpia paikkoja, Arja kuvaili.\nMyös hän ihmetteli sitä uskomatonta määrää sairauteen liittyviä asiapapereita, joita sairaan ihmisen pitää jaksaa itse hoitaa kaiken muun keskellä. Lisäksi sairausvuosiin on kuulunut paljon luopumisia sekä taloudellisia haasteita.\n– Omavastuut on aina lääkkeistä ja hoidoista maksettava. Yhden hemodialyysihoidon hinta oli Jennylle 11,5 euroa. Laskekaapa, kun se pitää maksaa kolmesti viikossa. Kuukaudessa hinnaksi tulee jo lähes 140 euroa. Hoidot kestivät 1,5 vuotta. Lisäksi sivusairauksien poliklinikka- ja lääkärimaksut. Kaikesta Jenny on kuitenkin selvinnyt omillaan, Arja kertoi.\nHän naurahti, että vuosien aikana on tainnut tulla sekä äidillä että tyttärellä opiskeltua lääketieteen cum laude ‑opinnot, kun uusia oireita ja sairauksia on koitettu ymmärtää.\n– Hetkittäin Jennyn voimavarat ovat olleet äärirajoilla. Onneksi on ollut ystäviä, jotka ovat olleet tärkeä henkireikä, hän kiittelee.\nVaikka se onkin vaikeaa, äiti rohkenee kurkistaa tulevaisuuteen, sillä munuaissiirrännäisellä on ikänsä.\n– Mikä on tämän Vilpun päivänä syntyneen siirrännäisen ikä? Sitä emme tiedä, emmekä haluakaan tietää, sillä emme saa surra etukäteen sellaista, mikä ei ole vielä tapahtunut. Sen aika ei ole nyt, vaan nyt pitää iloita ja nauttia hetkistä, jotka uusi aika tuo tullessaan.\nMaailman munuaispäivää vietetään torstaina 12.3. Harva huomaa munuaisiaan ennen kuin niiden toiminnassa on ongelmia. Munuais- ja maksaliitto muistuttaa, että munuaisten vajaatoimintaa antaa merkkejä itsestään vasta, kun se on edennyt jo pitkälle.\nMunuaisilla on monia elintärkeitä tehtäviä. Ne poistavat kehosta nestettä ja kuona-aineita. Munuaiset osallistuvat verenpaineen säätelyyn. Ne ohjaavat punasolujen muodostamista ja aktivoivat D‑vitamiinia. Ilman toimivia munuaisia ihminen menehtyy.\nMunuaisten vajaatoiminnassa munuaiset eivät kykene suoriutumaan elintärkeistä tehtävistään. Vaurion vaikeusaste vaikuttaa siihen, millaisia oireita se aiheuttaa. Munuaisten vajaatoiminta voi olla akuuttia eli äkillistä tai kroonista eli pitkäaikaista. Munuaisten vajaatoiminta etenee yksilöllisesti, riippuen siitä, mikä munuaiset on vaurioittanut. Jos munuaisten toiminnasta on jäljellä viidesosa voi elää vielä lähes normaalia elämää.\nMunuaisten vajaatoiminnan etenemistä voidaan hidastaa lääkehoidolla, ravitsemushoidolla ja elintavoilla. Vaikeaa munuaisten vajaatoimintaa hoidetaan dialyysihoidolla tai munuaisensiirrolla.\nSuomessa tehdään vuosittain noin 250 munuaisensiirtoa. Keskimäärin munuaisensiirtoon pääsyä joutuu odottamaan 1,5–2 vuotta. Odotusaika voi venyä vuosienkin mittaiseksi, koska luovuttajan ja vastaanottajan veriryhmien on oltava yleensä yhteensopivat ja kudostyyppien riittävän lähellä toisiaan. Hyvän kudossopivuuden lisäksi siirron saavan valintaan vaikuttavat muun muassa dialyysi- ja odotusajan pituus sekä luovuttajan ja vastaanottajan välinen ikäero.\nHyvin onnistuneen munuaisensiirron jälkeen voi viettää yleensä normaalia elämää. Kymmenillä suomalaisilla siirretty munuainen on toiminut jo 40 vuotta. Toimivan siirtomunuaisen turvin elää tällä hetkellä yli 3000 ihmistä. Mikäli munuaisensiirto ei onnistu toivotulla tavalla tai hyvin toimineen munuaisen toiminta aikanaan hiipuu, voi palata dialyysihoitoon ja saada uuden munuaisensiirron.\nLisätietoa munuaissairauksista www.munuainen.fi


Julkaistu: 20.10.2020 Julkaisija: Anu Mäkinen\nSyksyn ensimmäisen erotuomariesittelyn kohteena on F-liigan naisten sarjassa tuomaroiva Tiina Hämäläinen. Tiina on aloittanut erotuomaroinnin kaudella 2000-2001 ja viime kaudella hyödynsi kokemustaan myös toimimalla Salibandyliitossa erotuomarikoordinaattorina. Alla Tiinan vastaukset lähes kymmeneen kysymykseen.\nKauan kauan sitten (ihan junnuna) kun SSV:n treeneissä sain kuningas ajatuksen ja päätin ilmoittautua seuraavalle et-kurssille.\nKaikki ne mahtavat persoonat joihin olen vuosien varrella saanut tutustua <3\nHmmm, ehkä se että olen oppinut arvioimaan melko realistisesti omia tekemisiäni kentällä. Otan mielelläni vastaan palautetta ja haluan jatkuvasti kehittyä "paremmaksi vesioksi itsestäni".\n4. Salibandykentiltä mieleeni on jäänyt tilanne, jossa …\nTähän pitäisi varmaan vastata, että jokin finaalipeli tai muu vastaava, mutta ei. Niitäkin paremmin on kyllä mieleen jäänyt "koominen" tilanne, jossa punaisen kortin saanut maalivahti riisui itsensä alasti ja juoksenteli kentän laidalla, ennen kuin hänet kapteenien toimesta saateltiin pukuhuoneeseen.\nVaativa, mutta erittäin antoisa ja opettava. Erotuomarius on tehnyt minusta tällaisen kuin olen. Ujosta ja hiljaisesta junnusta on kasvanut, noh, jotain ihan muuta :D\nKyllähän se sydän on aina punainen ;)\nOpiskelen Poliisiammattikorkeassa, teen osa-aikaisena talouskoordinaattorina hommia Salibandyliitolle ja yritän kasvattaa noista 2- ja 3v ipanoista kunnon kansalaisia. Rakastan kesää, aurinkoa, mökkeilyä, positiivisia ihmisiä. Rentoudun mieluiten lenkkipolulla hyvän musan tai ystävän seurassa.\nNuorekas, tasa-arvoinen, kannustava.\nTää oli vaikee, mutta ehkä valitsen tähän kohtaan Aviciin The Nights https://www.youtube.com/watch?v=UtF6Jej8yb4.


Kypros, päivä 7 - Syrjän matkassa\nKypros, päivä 7\nSunnuntaina hypättiin bussiin ja lähdettiin kohti Cape Grecon kansallispuistoa.\nLähdimme kävelemään rinnettä alas kohti Blue Lagoonin rantaa. Tämän Afroditen polun varrelle oli merkattu suunnat sekä kasvien kohdalle niiden nimiä. Maisemat olivat jylhät.\nBlue Lagoon oli mahtava paikka! Onneksi päätimme käydä täällä. Paljon veneitä ja paikallisia ihmisiä nauttimassa auringosta. Ja vesi oli erittäin kirkasta. Paikan nimi ei ollut täysin tuulesta temmattu.\nTaisin vähän rakastua snorklaamiseen. Lähinnä se oli se ihanan kirkas vesi. Kuten kuvistakin näkyy. Täällä oli vielä vähän kirkkaampaa kuin hotellin rannassa. Ja seuraksi oli enemmän pikkukaloja. Harmittaa hieman etten saanut lähtökiireessä GoProta lainaksi. Mutta ensi kerralla sitten!\nUimastopin jälkeen jatkoimme patikointia. Polun varrella oli kivisilta, jonka alla olevaan poukamaan oli ajanut pari veneellistä uimareita. Vaikutti lähes täydelliseltä uimapaikalta.\nTämänkin reitin varrelta löytyi kirkko (Agii Anargyrin kirkko).\nVieressä oli rantakalliossa pieni ”luola”, josta ihmiset menivät mereen. Blue Lagoonilta toiseen suuntaan parin kilometrin päässä olisi ollut ranta, jossa olisi ollut enemmän tälläisiä isoja luolia, mutta sitä kautta kiertäen päivän kävelymatkasta olisi tullut liian pitkä.\nKonnos Bayn uimarannan vieressä oli isompaa ja pienempää venettä parkissa. Lontoolaisen veneen takana oli kivillä oma pihakeinu 😀\nItse Konnosin uimarannalla emme käyneet, mutta porukkaa siellä oli niin paljon, että meinasi ajatuskin ahdistaa. (Tässä koossa näkyvät vähän huonosti, mutta keskellä vasemmalla poukamassa sinisiä varjoja ja vesi täynnä uimareita.) Ja lisää veneitä parkissa. Vaikutti suositulta rannalta. Teiden varrella oli paljon autoja eli ilmeisesti suosittu myös paikallisten keskuudessa.\nMahtava päivä, mahtavia maisemia ja mahtava uimaranta. Keli vain oli vähän turhan kuuma tuollaiselle noin viiden kilometrin kävelylle. Olisi pitänyt varmaan vuokrata mönkijä. Mutta joka tapauksessa reissun hienoimpia vierailtuja nähtävyyksiä.\n16.08.2016 31.12.2020 Kypros\nEdellinen Previous post: Kypros, päivä 6\nSeuraava Next post: Ollako all inclusive vaiko eikö olla?


Muokattu 26-03-2018 09:13\n** Edit 26.3. Kysely on nyt sulkeutunut. Saimme valtavan määrän vastauksia joten iso kiitos paljon kaikille osallistuneille. Seuraavaksi arvomme puhelimen voittajan ja ilmoitamme hänelle voitosta joten olkaahan kuulolla :)**\nKiitos vastauksistasi ja osallistumisestasi jo etukäteen sekä onnea myös arvontaan 🙂\nTokihan se palkintokin kelpaisi ilman muuta, mutta kyselykin oli mielenkiintoinen 🙂\nKysely on nyt sulkeutunut. Saimme valtavan määrän vastauksia joten iso kiitos paljon kaikille osallistuneille. Seuraavaksi arvomme puhelimen voittajan ja ilmoitamme hänelle voitosta joten olkaahan kuulolla 🙂


Kirja-arvostelu: Loiri-elämäkerta on muutakin kuin panojuttuja, mutta kohdetta käsitellään kuin myyttistä miesneroa - Episodi.fi\nEpisodi / Uutiset / Kirja-arvostelu: Loiri-elämäkerta on muutakin kuin panojuttuja, mutta kohdetta käsitellään kuin myyttistä miesneroa\nKirja-arvostelu: Loiri-elämäkerta on muutakin kuin panojuttuja, mutta kohdetta käsitellään kuin myyttistä miesneroa\nSuomileffa Jussi Huhtala 11.10.2019 11:01\nKirja on vetävää luettavaa, mutta kirjoittaja arvostaa kohdettaan liikaa.\nJari Tervon elämäkerta Vesa-Matti Loirista on vuoden puhutuin – ja myydyin – kirja. Konsepti on kustantajan kannalta hyvä kaikin puolin. Tervo on paitsi arvostettu kirjailija myös tunnettu kasvo. Vesa-Matti Loirin tuntevat kaikki suomalaiset.\nTervon kirja herätti heti ilmestymispäivänään kohua, kun tiedotusvälineet alkoivat siteerata siitä naisjuttuja ja seksiseikkailuja. Loirin spermaan liukastuminen on jo muodostunut jonkinlaiseksi klassikoksi.\nLoiri on kuitenkin onneksi muutakin kuin panojuttuja. Kirja sisältää liitteineen yli 700 sivua, ja Loirin elämänvaiheet on kirjattu huolellisesti ja tarkkanäköisesti.\nTervo on ammattitaitoinen kirjoittaja, ja Loiri on elänyt harvinaisen vaiherikkaan elämän. Loiri on ollut paitsi naistenmies myös muusikko, näyttelijä, urheilija ja vaikka mitä, ja hänen elämästään riittää kerrottavaa.\nOngelma vain on se, että Tervo on arvostaa kohdettaan liikaa. Hän käsittelee Loiria kuin myyttistä miesneroa. Kaikki mitä Loiri tekee, on jotenkin ihailtavaa ja hienoa, ja sen Tervo on myöntänytkin. Helsingin Sanomien haastattelussa hän sanoi näin:\n”Kaikki miehet ovat kateellisia miehelle, joka on miesten mies ja naistenmies. Hän on molempia. Täysin kakistelematta.”\nJonkun muun mielestä kyseessä voisi olla hoitoa vaativa seksiaddikti, mutta Tervo ei sellaista halua nähdä. Ei edes silloin, kun maskuliinisuus on toksista. Loirin väkivaltainen käytös tyttöystäväänsä Marita Hakalaa kohtaan ei ole Tervon mukaan oikeaa lyömistä: se on vain läpsäisy, jonka nainen suorastaan ansaitsee – pitihän Maritan äitikin tytärtään itsepäisenä.\nLoirin uraankin suhtaudutaan kritiikittä. Hölmöt Uuno Turhapuro -elokuvat ovat Tervon mukaan kansainvälisen tason taidetta, jota nyt ei vain satuta ymmärtämään ulkomailla. Kriitikot ovat aina vihanneet Uunoa, ja näyttää siltä, että Tervo ja Loiri taas molemmat vihaavat kriitikoita. Seppo Heikinheimon tylyä kritiikkiä Kullervo-oopperasta, jossa Loiri oli mukana, käydään läpi kyllästymiseen saakka.\nMuutenkin kirjassa ajaudutaan sivupoluille aivan liikaa, ja Tervon perinteiseen lehtimiestyyliin kirjoitetut lyhyet päälauseet toisensa perään tuntuvat töksähtäviltä.\nTeoksessa on monenlaisia ongelmakohtia, mutta se on myös suurilta osin vetävää luettavaa. Suomen lähihistoriasta löytyy osuvia yhtymäkohtia Loirin elämään, joka sisältää niin monenlaisia uskomattomia tarinoita, että kirjaa ei tee mieli laskea käsistään, vaikka yhteen menoon sitä ei pystykään lukemaan.\nMahtipontinen lopetus on tavallaan selitys sille, miksi kirja ei ole pelkästään Loiri vaan LOIRI. – siis isoilla kirjaimilla ja piste perään. Kyseessä on suuri persoona, joka vaatii isoja kirjaimia. Ja hänen elämäntarinalleen toinen isolla egolla varustettu persoona pistää loppuun pisteen, vaikka tarina tavallaan jääkin kesken.\nLOIRI. Kirjoittanut Jari Tervo. Kustantaja Otava. 719 sivua.\nMitä tapahtui kun Sean Connery ilmestyi Uuno-leffan kuvauksiin – Vesku Loiri tietovisassa\nOlipa kerran -satudraama täytti 10 vuotta – sarjan tähdet juhlistavat merkkipäivää sosiaalisessa mediassa\nIllalla tv:ssä: Melko surkea pelileffa – Teräsmies-tähti sanoi koukuttuneensa peliin\nIllalla tv:ssä: Elokuva itsekkäästä liikemiehestä – Al Pacinon piti olla pääroolissa\nIllalla tv:ssä: Monen mutkan kautta unelmapestiin – USA:n presidentti Barack Obamaa harkittiin rooliin


Korpela, Ina (Vaasan ammattikorkeakoulu, 2015)\nSuomessa työntekijällä on erittäin korkea irtisanomissuoja. Tämä tarkoittaa sitä, että työnantajan on yleensä hyvin vaikeaa irtisanoa työsopimusta. Työnantajalla on aina velvollisuus näyttää, että irtisanominen on laillinen, ...\nHintsala, Tiina (Vaasan ammattikorkeakoulu, 2016)\nTämä työ on kvalitatiivinen tapaustutkimus ja siinä tutkitaan kansainvälistyvän palveluyrityksen haasteita ja mahdollisuuksia. Case-yrityksenä toimii paikallinen palvelualan yritys, joka pitää sisällään emoyhtiön ja ...\nTILITOIMISTON DIGITALISOITUMINEN: CASE X\nKajastie, Matias (Vaasan ammattikorkeakoulu, 2016)\nTämän opinnäytetyön aiheen taustalla on viime vuosina vauhdikkaasti jatkunut tilitoimistojen digitalisoituminen ja siitä johtuva tilitoimistoalan muutos. Digitalisoituminen vähentää huomattavasti tilitoimistojen perinteistä, ...\nHenkilöstön kansainvälinen matkustusturvallisuus\nAro, Maarit (Vaasan ammattikorkeakoulu, 2014)\nTutkin opinnäytetyössäni kansainvälisen opettaja- ja asiantuntijaliikkuvuuden matkustusturvallisuutta Vaasan ammattikorkeakoulussa. Tutkimuksen tarkoitus oli selvittää, tunteeko Vaasan ammattikorkeakoulun henkilökunta ...\nHenkilöstön palkitseminen : palkitsemisjärjestelmän kehittäminen, case X Oy\nCarlson, Kaisa (Vaasan ammattikorkeakoulu, 2015)\nTämän opinnäytetyön tarkoituksena oli selvittää, millainen palkitsemisjärjestelmä olisi hyödyllinen kohdeyritykselle. Lisäksi kohdeyritys halusi tietää, millaisena se tyydyttäisi henkilökuntaa ja yritystä. Työssä tutkittiin ...\nProsessin ulkoistamishanke kansainvälisessä yrityksessä\nTräskbäck, Matias (Vaasan ammattikorkeakoulu, 2015)\nTämän opinnäytetyön tarkoituksena oli selvittää prosessin ulkoistamisessa huomioitavia asioita. Toisena tarkoituksena oli luoda tietopaketti prosessista, joka johtaa ulkoistamispäätökseen ja toimittajan valintaan. Opinnäytetyön ...\nAsiasanat / Avainsanatopinnäytteet (66)markkinointi (64)yritykset (41)marknadsföring (39)laatu (36)markkinointitutkimus (34)markkinointiviestintä (33)företag (32)palvelut (30)asiakastyytyväisyys (28)kvalitatiivinen tutkimus (28)kvalitativ forskning (27)lärdomsprov (27)kvalitet (26)palvelun laatu (26)... Katso lisääTekijäAalto, Jouni (1)Aarnio, Maija (1)Agbejule, Marielle (1)Ahlqvist, Maria (1)Ahlsved, Annina (1)Ahmeti, Fitore (1)Aho, Johanna (1)Ahola, Sanna-Kaisa (1)Ahoniemi, Maarit (1)Ahvenniemi, Ulla-Maija (1)... Katso lisääKoulutusohjelma\nSuuntautumisvaihtoehtoTaloushallinto (121)Oikeushallinto (90)Kansainvälinen kauppa (88)Markkinointi (75)Kansainvälinen Kauppa (6)taloushallinto (6)markkinointi (5)oikeushallinto (5)Viestintä (5)kansainvälinen kauppa (3)... Katso lisääJulkaisuvuosi2018 (77)2017 (78)2016 (69)2015 (48)2014 (40)2013 (51)2012 (51)2011 (38)2010 (50)2009 (22)


Loppu älypuhelimen lataamiselle piuhalla? Tutkijat kehittävät aurinkoenergialla latautuvaa akkua - Lifestyle - MTV.fi\nLoppu älypuhelimen lataamiselle piuhalla? Tutkijat kehittävät aurinkoenergialla latautuvaa akkua\nLifestyle > Digi Julkaistu 30.04.2017 15:56\nJatkuva puhelimen lataaminen on ärsyttävää puuhaa. Teknologian osalta onkin odotettavissa jo lähivuosina, että tähän tulisi tarjolle suuremmat markkinat valtaavia ratkaisuja.\nSpekulaatioita on ollut niin langattoman lataamisen yleistymisestä kuin superakkujen kehittämisestä. Nyt kanadalaistutkijat ovat esitelleet akun, joka pystyy latautumaan itsestään aurinkoenergialla.\nKanadassa sijaitseva Montrealin yliopiston tutkijat onnistuivat luomaan älypuhelimen takakanteen sopivan pinnoitteen, joka lataa sisällä olevan akun aurinkoenergialla. Testissä latausteho oli pientä, mutta onnistuminen kielii siitä, että moisen akun kehittämistyö saa vielä jatkoa.\nTutkijoiden mukaan akku voisi sopia älypuhelinten lisäksi muihinkin pienehköihin, kannettaviin laitteisiin. Tänä päivänä älypuhelin on monella lähes liikuteltava toimisto, mikä vaatii uudenlaista teknologiaa myös akkuihin. Laturin kuljettaminen ja latauspaikan löytäminen liikenteessä kun ei vastaa aivan nykyisiä vaatimuksia.\nPidennä älypuhelimen akun käyttöikää helposti – 5 takuuvarmaa vinkkiä 9.4.2017\nTunnetko syyllisyyttä tv-sarjojen ahmimisesta? Aivan turhaan – suosikkiohjelmien katselulla myös hyviä puolia Suomalainen palomies ideoi turvallisuutta opettavan mobiilipelin – Rescuebusters nyt ladattavissa


Lea-palkinto | Yle Uutiset | yle.fi\nPipsa Longan näytelmä valittiin vuoden parhaaksi\nPipsa Longan kirjoittama näytelmä Lauluja harmaan meren laidalta on saanut Lea-palkinnon. Viime vuoden parhaasta näytelmäteoksesta myönnettävä palkinto ojennettiin Longalle Tampereen teatterikesässä\nLea-palkinnon finalistit valittu\nSuomen Näytelmäkirjailijat ja Käsikirjoittajat ry. on valinnut viisi finalistia ehdolle Lea-palkinnon saajaksi. Palkinnon arvo on 5000 euroa.\nKeskustele: Onko Homo! oikea valinta vuoden näytelmäksi?\nPirkko Saision Homo! on palkittu vuoden parhaana näytelmänä. Saisio voitti Suomen Näytelmäkirjailijat ja Käsikirjoittajat ry:n jakaman Lea-palkinnon nyt neljättä kertaa. Oletko nähnyt näytelmän ja mikä on mielipiteesi siitä? Ja minkä näytelmän sinä olisit valinnut vuoden parhaaksi näytelmäksi? Millaisista ominaisuuksista hyvä näytelmä syntyy?\nRakastajat Lea-palkinnon ehdokkaana\nPorilainen Rakastajat -teatteri on ehdolla vuoden 2010 Lea -palkinnon saajaksi. Rakastajat on valittu kuuden finalistin joukkoon Minna Nurmelinin ja työryhmän kirjoittamalla Nainen joka halusi pyörtyä -näytelmällä.\nNäytelmäkirjallisuuden Lea-palkinnon finalistit valittu\nSuomen Näytelmäkirjalilijaliiton jakaman vuoden 2010 Lea-palkinnon ehdokkaat on valittu. Vuonna 1985 perustettu palkinto on tunnustus ansiokkaasta näytelmästä. Se on tähän mennessä jaettu 17 kertaa.\nVuoden parhaista näytelmistä kaksi ruotsiksi ja kolme suomeksi\nPääosa näytelmäteksteistä kertoo nykyajasta ja suunnattu aikuislle. Kaksi näytelmistä on ruotsinkielisiä, kolme suomeksi kirjoitettuja. Komedioita tarjottiin kilpailuun vähän.\nSotaturistit lauantaina Oulun kaupungin teatteriin\nLaura Ruohosen kirjoittama Sotaturistit saa ensi-iltansa Oulun kaupunginteatterissa tulevana lauantaina. Teksti palkittiin viime vuoden parhaana näytelmänä Lea-palkinnolla.\nElstelä ja Björkman vuoden teatterinäyttelijät\nVuoden teatterinäyttelijöiksi on valittu Kristiina Elstelä ja Hannu-Pekka Björkman. Suomen Teatterit ry:n ja Lippupisteen netissä järjestämässä yleisöäänestyksessä ehdokkaita oli naisten ja miesten sarjassa molemmissa yhdeksän, lisäksi sai äänestää omaa ehdokastaan.\nL/Lea-palkinto Reko Lundánille